Thomas Danielsen (V), 2025-11-05:
Tak for det, formand.
Vi behandler L 8, og der er jo blevet sagt meget allerede om, hvad det indeholder.
Dernæst sikrer vi en høj grad af afbureaukratisering, regelforenkling – noget, som det er afgørende vigtigt at vi politisk har konstant fokus på.
Nu gør vi det også på det her område.
Skal man gøre det meget enkelt, betyder det, at lokale og regionale strækninger nu bliver undtaget for en dansk overimplementering af EU-regler, som er helt unødige.
De regler betyder rent faktisk, at en station i Midtjylland, Hammerum, skal leve op til de samme regler, som stationen i Hamborg skal.
Det er faktisk med til at begrænse en positiv udvikling for vores jernbane og vores kollektive transport, fordi der er projekter, som simpelt hen ikke bliver gennemført, fordi det er så omfattende og unødigt tungt både i forhold til krav til selve anlægsdelen, men faktisk også i forhold til krav om kontrol og efterlevelse.
Dernæst fastsætter vi jo som Folketing nu særskilte støjregler, som jeg hører visse ordførere er bekymrede for.
Det skal vi naturligvis følge nøje, ligesom vi gør i dag, og begrænse det mest muligt, men det, der sker med det her forslag, er faktisk genialt og en kæmpe regelforenkling, i forhold til at man skulle håndhæve dem punkt for punkt.
Sagt i det her lukkede rum, sker det ikke helt i dag, hvis det skal være helt efter reglerne.
Hvis man har en jernbanesvelle, som man i dagsdriften har konstateret sidder løs, vil man have den repareret hurtigst muligt.
Det kører man så ud og gør om natten.
Det gør man også i dag.
Det betyder, at hvis man skal følge reglerne, skal man rent faktisk skrive en ansøgning til den kommune, hvor strækningen er, og så er der altså op til den kommune, hvor mange dage de nu skal bruge for at behandle den ansøgning og give en tilladelse til, at man må støje ved at reparere den jernbanesvelle med en luftboremaskine
, eller hvis der skal lægges skærver ud eller laves andet nødvendigt arbejde, vi ikke kan undgå.
Det er også derfor, at vi naturligvis, hvis vi vil have, at togene skal køre om dagen, bliver nødt til at foretage den vedligeholdelse, som er nødvendig, om natten, hvor vi generer mindst muligt.
Jeg bliver jo så også ked af, at der er et enkelt parti, som ikke kan se lyset i det: Danmarksdemokraterne.
Altså, at man på strækninger vil stoppe togdriften, indtil der har været en lang og træg sagsbehandling, forstår jeg ikke.
Derfor glæder jeg mig bare over, at alle andre partier støtter op omkring, at vi nu som de folkevalgte parlamentarikere fastsætter nogle støjgrænser.
Man kunne høre det, som om at der bare er fri leg.
Det er der ikke.
Der er jo netop en støjgrænse, som vi nu kigger hinanden i øjnene og siger er rimelig.
Derudover skal man i arbejdet naturligvis bestræbe sig på at mindske støjgenerne så meget som muligt, ligesom vi gør i dag.
Så hvis man ønsker, at man skal kunne udføre det her akutte arbejde, bliver man simpelt hen nødt til at have det til at foregå om natten, og man bliver nødt til effektivt og hurtigt at kunne køre ud og ordne det her.
Så hørte jeg en bekymring fra De Konservative i forhold til ekspropriationsbeføjelsen.
Men det er jo sådan, at Banedanmark i dag har en ekspropriationsbeføjelse via mig som transportminister.
Nu har vi lige vedtaget, at DSB både skal eje og drive S-banen, og skal vi omlægge den til en fuldautomatisk S-bane, kan det jo blive nødvendigt, at man skal have en boks til at stå et eller andet sted, fordi der skal ny elektronik eller andet til, og så må man ekspropriere de par kvadratmeter til det formål.
Det er ikke sådan, at vi planlægger at ekspropriere strækninger eller noget.
Jeg håber, det var opklarende om de spørgsmål, der var i salen, og så glæder jeg mig ellers til det høje Tings øvrige behandling, og jeg stiller mig naturligvis til rådighed for spørgsmål.